recursal/SuperWikiNEXT-32B huggingface dataset:
**Kara Estelle Winger** (o.s. **Patterson**, s. 10. huhtikuuta 1986 Seattle, Washington) on yhdysvaltalainen keihäänheittäjä. Hän on MM-hopeamitalisti ja Pan-Amerikan kisojen mestari.

Vuoden 2008 olympialaisissa Winger ei selviytynyt karsinnasta finaaliin heitettyään 54,39 metriä ja jäätyään sijalle 41. Vuoden 2009 yleisurheilun MM-kisoissa hän ei selviytynyt finaaliin, vaan jäi sijalle 29 heitettyään 52,71 metriä. 

25. kesäkuuta 2010 Winger rikkoi Kim Kreinerin vuonna 2007 heittämän Pohjois-Amerikan ennätyksen 64,19 metriä. Hän heitti uudeksi ennätykseksi 66,67 metriä Yhdysvaltain mestaruuskilpailuissa parantaen aiempaa ennätystään lähes kolmella metrillä. Ennätyksen rikkoi Maggie Malone toukokuussa 2021. 3. heinäkuuta 2010 Winger heitti Eugenen Timanttiliiga-kisassa 65,90 metriä, joka oli uusi Timanttiliigan (ent. Kultainen liiga) ennätys naisten keihäänheitossa.

Winger karsiutui loppukilpailusta myös Daegun MM-kilpailuissa 2011 ja Lontoon olympialaisissa 2012. Hän saavutti hopeaa Pan-Amerikan kisoissa 2015 tuloksella 61,44. Pekingin MM-kilpailuissa 2015 hän oli kahdeksas. Hän karsiutui loppukilpailusta Rio de Janeiron olympialaisissa 2016 ja Lontoon MM-kilpailuissa 2017.

Winger voitti kultaa Liman Pan-Amerikan kisoissa 2019 tuloksella 64,92. Saman vuoden Dohan MM-kilpailuissa 2019 hän sijoittui viidenneksi. Vuodelle 2021 siirretyissä Tokion olympialaisissa hän karsiutui loppukilpailusta. Eugenen MM-kilpailuissa 2022 hän saavutti hopeaa tuloksella 64,05.

Henkilökohtaiset ennätykset
---------------------------

| Laji | Paras tulos (m) | Paikka | Päivä |
| --- | --- | --- | --- |
| Keihäänheitto (ulkona) | 68,11 | Bryssel, Belgia | 2. syyskuuta 2022 |

Lähteet
-------

1. ↑  Athletics at the 2008 Beijing Summer Games: Women's Javelin Throw Qualifying Round Sports Reference LLC.  Arkistoitu 20.8.2009. Viitattu 3. heinäkuuta 2010.
2. ↑  Patterson heitti naisten keihään USA:n ennätyksen 66,67  25. kesäkuuta 2010. Yleisurheilun Kuvalehti. Viitattu 3.7.2010.
3. ↑  Mulkeen, Jon: Brume and Malone break records in Chula Vista *worldathletics.org*.  30.5.2021. Viitattu 1.7.2021.
4. ↑  Results Javelin Throw Women Diamond League.  Arkistoitu 6.7.2010. Viitattu 4.7.2010.
5. 1 2 3  Kara Winger Kansainvälinen yleisurheiluliitto.  (englanniksi)
6. ↑  Women's Javelin throw - 21th July *the-sports.org*. Viitattu 31.8.2015. (englanniksi)
7. 1 2  Kara Winger Tilastopaja (vaatii kirjautumisen, maksullinen palvelu).  (englanniksi)

Aiheesta muualla
----------------

* Kara Winger Kansainvälinen yleisurheiluliitto.  (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Ilmanlaatuindeksin arvot lasketaan suurelta osin ilmanlaatuasemien mittaustietojen pohjalta. Kuvassa Helsingin Hämeentien ilmanlaatuasema (2007).
**Ilmanlaatuindeksi** on tietyn alueen ilmanlaatua kuvaava indeksi, jota käytetään ilmanlaadusta tiedotettaessa. Ilmanlaatuindeksin laskennassa otetaan huomioon rikkidioksidin (SO2), typpidioksidin (NO2), hengitettävien hiukkasten (PM10), pienhiukkasten (PM2.5), otsonin (O3), hiilimonoksidin (CO) ja haisevien rikkiyhdisteiden (TRS) pitoisuudet. Suomen oloihin sovitettu indeksi on YTV:n kehittämä ja ylläpitämä.

Ilmanlaatuindeksi helpottaa ilmanlaadusta tiedottamista. Indeksi vaihtelee hyvästä erittäin huonoon. Ilmanlaatuindeksin määrittää se ilmansaaste, jonka arvo on huonoin.

Lähteet
-------

1. ↑  Hartonen, Sari: "2. Kevät leviää kuukaudessa etelästä pohjoiseen", *Sää ympäri vuoden*, s. 47–49. Helsinki: Kotimaa-yhtiöt Oy / Kirjapaja, 2008. ISBN 978-951-607-774-4.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ilmanlaatuindeksi**.
* Ilmanlaatu.fi
**Nevin Yanıt** (s. 16. helmikuuta 1986 Mersin, Turkki) on turkkilainen pika-aitajuoksija, 100 metrin aitajuoksun Euroopan-mestari.

Yanıt keskeytti alkueräjuoksunsa Göteborgin EM-kilpailuissa 2006. Vuonna 2007 hän karsiutui Birminghamin sisäratojen EM-kilpailuissa 60 metrin aitajuoksun alkuerissä ja Osakan MM-kilpailuissa 100 metrin aitajuoksun välierissä. Hän voitti samana vuonna alle 23-vuotiaiden Euroopan-mestaruuden Debrecenissä ajalla 12,90 ja sai hopeaa Bangkokin universiadeissa ajalla 13,07. 

Yanıt karsiutui 2008 välierissä sekä Valencian sisäratojen MM-kilpailuissa että Pekingin olympialaisissa. Seuraavana vuonna hän sai kultaa Pescaran Välimeren kisoissa ajalla 13,08 ja Belgradin universiadeissa ajalla 12,89, mutta karsiutui välierissä Berliinin MM-kilpailuissa. Hän voitti 100 metrin aitajuoksun Euroopan-mestaruuden Barcelonassa 2010 Turkin ennätysajalla 12,63. Seuraavan vuoden Daegun MM-kilpailuissa hän karsiutui välierissä. 

Vuonna 2013 Yanit sai Turkin yleisurheiluliitolta kahden vuoden kilpailukiellon dopingin käytön vuoksi. Kansainvälinen yleisurheiluliitto valitti tapauksessa urheilun kansainväliseen vetoomustuomioistuimeen, joka pidensi kilpailukiellon kolmen vuoden pituiseksi. Kaikki hänen tuloksensa 28. kesäkuuta 2012 lähtien hylättiin. Hylättyihin tuloksiin sisältyi 2012 Helsingin EM-kilpailuiden voitto ajalla 12,81, Lontoon olympialaisten viides sija Turkin ennätysajalla 12,58 ja 2013 Göteborgin EM-hallikilpailuiden voitto maansa ennätyksellä 7,89.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| 100 m aitajuoksu | 12,63 | Barcelona | 31. heinäkuuta 2010 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| 60 m aitajuoksu | 8,00 | Gent | 18. helmikuuta 2007 |

Lähteet
-------

1. 1 2 3 4 5  Nevin Yanıt Kansainvälinen yleisurheiluliitto.  (englanniksi)
2. ↑  Göteborg SWE 7 - 13 August *European Athletics*. Viitattu 4.8.2010. (englanniksi)
3. ↑  Debrecen HUN 12 - 15 July *European Athletics*. Viitattu 4.8.2010. (englanniksi)
4. ↑  Athletics Universiade 2007 at Bangkok (tha) Women: 100 m Hurdles *sports123.com*. Viitattu 4.8.2010. (englanniksi)
5. 1 2 3 4 5  Nevin Yanıt *tilastopaja.org*. Viitattu 8.3.2013. (englanniksi)[vanhentunut linkki]
6. ↑  Athletics Universiade 2009 at Beograd (ser) Women: 100 m Hurdles *sports123.com*. Viitattu 4.8.2010. (englanniksi)
7. ↑  100m Hurdles Women Final *European Athletics*. Viitattu 4.8.2010. (englanniksi)
8. ↑  Nevin Yanit’s suspension increased from 2 years to 3 years  6.3.2015. CAS. Viitattu 6.3.2015. (englanniksi)
9. ↑  Positive cases in athletics – Sanctioned according to information received by the IAAF as of 26 June 2015 (PDF)  26.6.2015. IAAF. Viitattu 30.6.2015. (englanniksi)
10. ↑  Yanit uusi Euroopan mestaruutensa pika-aidoissa Yle Urheilu. Viitattu 30.6.2012.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Mirsad Türkcan** (serb. Мирсад Туркџан, s. 7. kesäkuuta 1976 Novi Pazar, Serbian ST, Jugoslavia) on turkkilainen ammattilaisuransa lopettanut koripalloilija. Hänen entinen nimensä on Mirsad Jahović (serb. Мирсад Јаховић), mutta hän vaihtoi nimeään muutettuaan Turkkiin. Samalla hän myös anoi Turkin kansallisuutta. Türkcanin sisko on serbialais-turkkilainen laulaja Emina Jahović.

Ura
---

Türkcan aloitti pelaamisen Efes Pilsenin juniorijoukkueissa ja teki debyyttinsä edustusjoukkueen kanssa kaudella 1994-1995. Hän osallistui NBA:n varaustilaisuuteen 1998, jossa Houston Rockets varasi hänet numerolla 18. Rockets myi hänet Philadelphia 76ersille, joka myi hänet edelleen New York Knickseille. Hän pelasi NBA:ssa 17 peliä, joissa hän teki keskimäärin 1,9 pistettä ja otti 1,9 levypalloa ottelua kohden.

NBA:sta hän palasi takaisin Efes Pilseniin, josta hänet vapautettiin vuoden 2000 lopulla. Turkista Türkcan siirtyi Ranskaan Paris Basket Racingiin. Kauden jälkeen hän siirtyi CSKA Moskovaan, jossa hänet valittiin Euroliigan toiseen tähdistöjoukkueeseen. Seuraavaksi kaudeksi hän meni Mens Sana Basketiin, jossa hänet valittiin uudelleen kakkostähdistöön. Hän teki paluun TsSKA Moskovaan, jolloin hänet valittiin ensi kertaa ykköstähdistöön.

Kaudeksi 2004-2005 Türkcan siirtyi Dynamo Moskovaan, josta hän jatkoi yhden kauden jälkeen Alpellaan. Vuonna 2006 hän siirtyi Fenerbahçe Ülkeriin. Vuonna 2008 Türkcanista tuli ensimmäinen pelaaja Euroliigassa, joka sai täyteen tuhat levypalloa. Kauden 2008–2009 jälkeen Türkcan teki Fenerbahçen kanssa kahden vuoden jatkosopimuksen. Hän lopetti pelaajauransa kauden 2011–2012 päätteeksi.

Lähteet
-------

1. 1 2 3 4 5  TURKCAN, MIRSAD Euroliiga. Viitattu 14.6.2009. (englanniksi)
2. ↑  Mirsad Turkcan Basketball-REference. Viitattu 28.4.2014. (englanniksi)
3. ↑  Mirsad Turkcan pulls 1000th rebound!  3.1.2008. Euroliiga. Viitattu 23.5.2009. (englanniksi)
4. ↑  Turkcan to stay at Fener for two more years  13.6.2009. Euroliiga. Viitattu 14.6.2009. (englanniksi)
5. ↑  Rebounding king Turkcan to play farewell game  6.9.2012. Euroliiga. Viitattu 28.4.2014. (englanniksi)

Aiheesta muualla
----------------

* Euroliigan pelaajaprofiili (englanniksi)
* NBA:n pelaajaprofiili (Arkistoitu – Internet Archive) (englanniksi)

Turkin joukkue – Koripallon EM-kilpailut 2001
4 Tunçeri ·
5 Türkoğlu ·
6 Türkcan ·
7 Ene ·
8 Pars ·
9 Erdenay ·
10 Kutluay ·
11 Peker ·
12 Beşok ·
13 Okur ·
14 Yıldırım ·
15 Onan ·
Valmentaja Örs
**Kara Musa Paššan moskeija** (kreik. Τζαμί Καρά Μουσά Πασά, *Tzamí Kará Mousá Pasá*) on entinen moskeija Réthymnon kaupungissa Kreetan saarella Kreikassa. Se sijaitsee Réthymnon vanhassakaupungissa Arkadíou ja Víktoros Ougkó -katujen risteyksessä.

Kara Musa Paššan moskeijan lähdekaivo-sisäänkäynti.
Moskeija on rakennettu kaupungin osmanivalloituksen vuonna 1646 jälkeen ja omistettu nimellään valloittajan laivastoa tuolloin komentaneelle paššalle. Varhaisemmin venetsialaisvallan aikana samalla paikalla oli Pyhälle Barbaralle (*Agía Varvára*) omistettu luostari.

Moskeijarakennuksessa on suuri kupoli sekä kolme pienempää kupolia. Moskeijaan on kuulunut minareetti, josta on jäljellä rauniot. Rakennuksen lähellä on myös kupolilla varustettu lähdekaivo, jonka kupolin alla on sisäänkäynti moskeijapihalle.

Lähteet
-------

1. 1 2 3  Τζαμί Καρά Μουσά Πασά Δήμος Ρεθύμνης. Viitattu 6.9.2021.
2. 1 2 3  Τζαμί Καρά Μουσά Πασά *Cretan Beaches*. Viitattu 6.9.2021.

Aiheesta muualla
----------------

* Kuvia tai muita tiedostoja aiheesta **Kara Musa Paššan moskeija** Wikimedia Commonsissa
**Mirza Teletović** (s. 17. syyskuuta 1985 Mostar, Jugoslavia) on bosnialainen koripalloilija.

Ura
---

### Seurajoukkueet

Teletović aloitti koripallon jablanicalaisessa Turbinassa. Hänen lahjakkuutensa huomattiin pian ja hänet kutsuttiin 15-vuotiaana Bosnian juniorimaajoukkueeseen. Myöhemmin Teletović siirtyi KK Sloboda Tuzlaan, joka oli maan huippuseuroja.

Kun Teletović oli 17 vuotta vanha, hänet siirrettiin KK Sloboda Tuzlan edustusjoukkueeseen. Hänen kehityksensä lähti kovaan kasvuun, jonka jälkeen hänet valittiin Bosnian parhaaksi juniorikoripalloilijaksi. Kaudella 2003–2004 Teletović teki seuran paidassa 26,4 pistettä ottelua kohden.

Vuonna 2004 Teletović siirtyi Base Oostenden joukkueeseen, jossa hän voitti Belgian-mestaruuden kaudella 2005–2006. Saman kauden päätteeksi hän siirtyi Saski Baskonian riveihin Espanjan pääsarjaan. Kaudella 2007–2008 hän voitti Espanjan-mestaruuden ja hänet palkittiin samalla Nouseva tähti -palkinnolla. Vuonna 2009 Teletović solmi Saski Baskonian kanssa jatkosopimuksenvuoteen 2014 saakka. Samana vuonna hänet valittiin Copa del Reyn arvokkaimmaksi pelaajaksi. Kaudella 2009–2010 hän voitti toista kertaa Espanjan-mestaruuden. Kausi 2011–2012 oli tilastollisesti Teletovićin paras Euroliigassa, sillä hän teki 21,7 pistettä ottelua kohden.

Heinäkuussa 2012, kuuden Espanjan liigassa pelatun kauden jälkeen, Teletović siirtyi NBA-seura Brooklyn Netsiin. Siirron mahdollistamiseksi hän oli ostanut aiemmin ulos sopimuksensa Saski Baskonian (Caja Laboral) kanssa.

Heinäkuussa 2015 Teletović siirtyi Phoenix Sunsiin arviolta 5,5 miljoonan dollarin yksivuotisella sopimuksella. Seuraavana kesänä hän siirtyi Milwaukee Bucksiin, jossa hän pelasi kaksi kautta. Syyskuussa 2018 hän ilmoitti lopettavansa pelaajuransa.

### Maajoukkue

Teletović oli ensimmäistä kertaa mukana maajoukkueessa vuonna 2003, jolloin joukkue pelasi Ruotsin EM-kilpailuissa. Lisäksi hän on ollut mukana vuosien 2005 sekä 2011 EM-kilpailuissa. Vuoden 2015 EM-kilpailut jäivät Teletovićilta väliin tämän tuoreen seuran Sunsin käskettyä bosnialaista varovaisuuteen tämän sairastaman veritulpan vuoksi.

Lähteet
-------

1. 1 2 3  Mirza's story (Tallenne sivusta Internet Archivessa) *teletovic-mirza.com*. Viitattu 2.11.2012. (englanniksi)
2. 1 2 3 4  Teletovic, Mirza *euroleague.net*. Viitattu 6.1.2013. (englanniksi)
3. ↑  Teletovic and Tau agree til 2014! *Euroleague.net*.  23.2.2009. Viitattu 2.11.2012. (englanniksi)
4. ↑  Stephenson, Colin: Nets agree to deal with Mirza Teletovic, report says *NJ.com*.  3.7.2012. Viitattu 2.11.2012. (englanniksi)
5. ↑
6. ↑
7. ↑  Bucks sign Mirza Teletovic  8.7.2016. NBA. Viitattu 13.12.2017. (englanniksi)
8. ↑  Velazquez, Matt: Former Buck Mirza Teletovic officially retires from basketball *Journal Sentinel*.  28.9.2018. Viitattu 13.11.2018. (englanniksi)
9. ↑
10. ↑

Aiheesta muualla
----------------

* Euroliigan pelaajaprofiili (englanniksi)
* ACB:n pelaajaprofiili (espanjaksi)
* NBA:n pelaajaprofiili (englanniksi)
**Jan Koemmet** (s. 18. elokuuta 1961, Wuppertal, Länsi-Saksa) on saksalainen kitaristi ja suunnittelija. 

Koemmet oli lyhyen ajan saksalaisen havey metal -yhtyeen Acceptin kitaristina keväällä 1982 kitaristi Jörg Fischerin lähdettyä yhtyeestä juuri ennen Restless and Wildin levytysten aloittamista. Koemmet oli yhtyeen mukana studiossa, ja soitti demoversioilla, mutta hänen soittoaan ei kuulla varsinaisella levyllä. 

Vuonna 1983 Koemmet perusti muiden entisten Accept-jäsenten Dieter Rubachin ja Frank Friedrichin kanssa yhtyeen Bad Steve. Vuonna 1985 Bad Steve julkaisi debyyttialbuminsa *Killing The Night* ja kiersi vähän aikaa Acceptin lämppärinä.

Vuonna 2011 Koemmet perusti heavy metal -yhtyeen Lion Twin yhdessä laulaja Liane Vollmer-Sturmin kanssa. Duo julkaisi ensimmäisen levynsä *Nashville*, vuonna 2013.   Yhtyeen laulun sanat käsittelevät yhteiskunnallisia kysymyksiä ja se tukee Greenpeace- ja Amnesty International -järjestöjen toimintaa musiikillaan.

Lähteet
-------

1. ↑  METALLIAN - Accept *metallian.com*. Viitattu 23.6.2019.
2. ↑  Bad Steve | Biography & History *AllMusic*. Viitattu 23.6.2019. (englanniksi)
3. ↑  Bad Steve - Encyclopaedia Metallum: The Metal Archives *www.metal-archives.com*. Viitattu 23.6.2019.
4. ↑  Rocktopia: CD Reviews *Rocktopia*. Viitattu 23.6.2019. (englanniksi)
5. ↑  Jan Kömmet - Encyclopaedia Metallum: The Metal Archives *www.metal-archives.com*. Viitattu 23.6.2019.
6. ↑  Blabbermouth: UDO DIRKSCHNEIDER Featured In LION TWIN's 'Day Of Anger' Video *BLABBERMOUTH.NET*.  16.10.2013. Viitattu 23.6.2019.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
*Tämä artikkeli kertoo pitoisuusyksiköstä. Karaatti on myös mittayksikkö.*
**Karaatti** (lyhenne K) (engl. *karat*) on vanha jalometallien pitoisuuden yksikkö. Yksi karaatti on yksi kahdeskymmenesneljäsosa (1/24) painosta. Tässä mielessä 24 karaattia tarkoittaa (lähes) täysin puhdasta jalo­metallia ja esimerkiksi 18 karaattia 750 promillen jalometallipitoisuutta. Nykyisissä suomalaisissa jalometallituotteiden leimoissa karaattia ei käytetä, vaan kulta- tai hopeapitoisuus ilmaistaan tuhannesosina seoksen massasta. Esimerkiksi ulkomailta tuotu 14 karaattia kultaa sisältävä tuote voi alittaa Suomen jalometallisäädösten mukaisen vähimmäispitoisuuden 585 massan tuhannesosaa.

|  |
| --- |
| **Kullan pitoisuus** |
| massan tuhannesosina | karaatteina |
| 375 | 9 |
| 583,3 | 14 |
| 750 | 18 |
| 800 | 19,25 \* |
| 916,7 | 22 |
| 999 | 24 |
|

(\*) Portugalissa käytössä oleva kullan pitoisuusyksikkö.

Lähteet
-------

1. 1 2  Kullan arvoista tietoa, Pitoisuusleimat Tukes. Viitattu 17.1.2017.
2. ↑  Valtioneuvoston asetus jalometallituotteista (1148/2000), 7 § Finlex. Viitattu 17.1.2017.
3. ↑  Jalometallituotteet (sivu 9, Mikä on karaatti?) (pdf)  2007. Tukes. Viitattu 17.1.2017.
Jan Karlsson vuonna 2011.
**Jan Karlsson** (s. 30. toukokuuta 1964 Kiiruna) on ruotsalainen jääkiekkoilija ja jääkiekkovalmentaja, joka pelasi puolustajana. Hän voitti alle 18-vuotiaiden Euroopan-mestaruuden vuonna 1982. Kotimaassaan hän edusti pelaajana Kiruna AIF:ää, MoDo AIK:ta, Västerås IK:ta, Avesta BK:ta ja viimeisellä kaudellaan 1995–1996 Huddinge IK:ta. Hän pelasi Elitserienissä kaikkiaan 198 ottelua, joissa hän teki 11 maalia ja sai 23 syöttöpistettä. Kaudella 1994–1995 hän edusti norjalaisseura Storhamaria ja voitti Norjan-mestaruuden. Hän on toiminut Elitserienissä päävalmentajana Växjö Lakersissa sekä kakkostasolla Allsvenskanissa Växjön lisäksi IF Björklövenissä, Karlskrona HK:ssa ja Södertälje SK:ssa.

NHL-seura New York Rangers varasi Karlssonin vuoden 1982 varaustilaisuuden kahdeksannella kierroksella 162. varausvuorolla mutta Karlsson ei koskaan pelannut NHL:ssä.

"Janne" Karlssonin isoveli Lars Karlsson pelasi jääkiekkoa Ruotsin maajoukkueessa.

Lähteet
-------

1. 1 2 3  Jan Karlsson *Eliteprospects*. Viitattu 4.6.2020. (englanniksi)
**Pauli Rinne** (ven. Паули Унович Ринне; 25. kesäkuuta 1934 − 14. joulukuuta 2021) oli suomalainen, pääosan urastaan Neuvosto-Karjalassa tehnyt näyttelijä, teatteriohjaaja ja laulaja. Rinne oli osa Manok-lauluyhtyettä. 

Pauli Rinteen poika on tunnettu muusikko Arto Rinne.

Rinne oli syntynyt Neuvostoliitossa, jonne hänen suomalaiset vanhempansa Saimi (os. Piensalmi) ja Uuno Rinne loikkasivat syksyllä 1932. 

Pauli Rinne syntyi Novosibirskin alueella, jonne hänen vanhempansa oli karkotettu vakoilusta epäiltyinä. Sieltä perhe kuitenkin pääsi muuttamaan Petroskoin lähellä sijaitsevaan Vilgan kylään, jossa asui paljon suomalaisia. Uuno Rinne pidätettiin uudelleen vuonna 1938 syytettynä vakoilusta Suur-Suomen hyväksi. Hänet kuljetettiin monein muiden suomalaisten tavoin Krasnyi boriin, jossa hänet teloitettiin ampumalla 28. syyskuuta 1938.

Pauli Rinne vietti nuoruutensa Sortavalassa ätinsä ja isäpuolensa kanssa. Vuonna 1957 hän valmistui Leningradin teatteri-instituutin näyttlijälinjalta. Hän pääsi töihin Petroskoihin valtion suomenkieliseen draamateatteriin. Hän toimi tämän teatterin taiteellisena johtajana ja pääohjaajana vuosina 1974-1991.

Rinne palkittiin Karjalan kansannäyttelijän ja Venäjän federaation ansioituneen näyttelijän arvonimillä. Hän myös toimi Karjalan näyttelijäliiton puheenjohtajana. 

Pauli Rinne esiintyi useissa neuvostoliittolaisissa elokuvissa ja muun muassa suomalais-neuvostoliittolaisessa elokuvassa *Luottamus* vuodelta 1976. 

Rinne muutti Suomeen vuonna 1991. Siellä hän toimi Joensuun kaupunginteatterissa näyttelijänä vuodesta 1991 vuoteen 1997. Vuosina 2001–2018 hän johti venäjänkielistä harrastajateatteriryhmää Kouvolassa.

Aiheesta muualla
----------------

* Pauli Rinne Internet Movie Databasessa. (englanniksi)

Lähteet
-------

1. ↑  GTRK kuoli Pauli Rinne *Karjalan TV uutislähetys*.  17.12.2021. Viitattu 24.12.2021.
2. ↑  Uskov Oleg: Умер актер Паули Ринне из "Противостояния" Юлиана Семенова *Kinokratia-verkkkojulkaisu*.  15.12.2021. Viitattu 25.12.2021.
3. 1 2  Teatterialan veteraani Pauli Rinne on poissa *Omamedia - мультиязычный портал Карелии*. Viitattu 15.12.2021. (englanniksi)
4. ↑  Карельский музыкант и журналист Арто Ринне представил свою книгу «Исчезнувшие в Карелии» *karelia.ru -uutissivusto*.  23.8.2021. Viitattu 25.12.2021.
5. ↑  Kouvolaan muuttanut näyttelijä ja teatterinjohtaja Pauli Rinne syntyi Siperiassa, jonne hänen kotkalaiset loikkarivanhempansa karkotettiin — Neuvostoliitossa vangittujen Saimi ja Uuno Rinteen tarina on mukana uutuuskirjassa Palkkana pelko ja kuolema *Kouvolan Sanomat*.  16.4.2019. Viitattu 15.12.2021.
6. ↑  Totuus Ikitie-elokuvan takana on tarua karmeampi – kävimme tuhansien suomalaisten teloituspaikoilla Venäjällä *Yle Uutiset*.  1.3.2017. Suomen yleisradio. Viitattu 25.12.2021.
7. ↑  Totuus Ikitie-elokuvan takana on tarua karmeampi – kävimme tuhansien suomalaisten teloituspaikoilla Venäjällä *yle.fi uutiset*.  1.9.2017. Viitattu 25.12.2021.
*Tämä artikkeli käsittelee nymfiä. Muita merkityksiä on täsmennyssivulla Arethusa.*
Alfeios yrittää siepata Arethusan, Bernard Picartin kaiverrus
**Arethusa** (m.kreik. Ἀρέθουσα) oli kreikkalaisessa mytologiassa nymfi ja Nereuksen tytär, josta myöhemmin tuli lähde Ortygian saarella Syrakusassa Sisiliassa.

Arethusa saapui kylpemään joen virtaan tietämättä, että kyseessä oli joen jumaluus Alfeios. Tämä rakastui neitoon, mutta Arethusa pakeni paikalta ymmärrettyään Alfeioksen läsnäolon haluten pysyä siveänä Artemiin palvelijana. Pitkän paon jälkeen hän pyysi apua jumalattarelta, joka muutti Arethusan pilveksi. Pilvi alkoi kuitenkin hikoilla pelosta, jolloin se muuttui joeksi. Tällöin Artemis halkaisi maan, jotta Arethusa pääsi pakenemaan maan alla. Virta matkusti Ortygian saarelle saakka, mutta Alfeios seurasi häntä virtaamalla meren poikki ja sekoittui hänen vesiinsä.

Kun Demeter etsi tytärtään Persefonea, Arethusa pyysi jumalatarta lopettamaan Sisilian rankaisemisen hänen tyttärensä katoamisesta. Artehusa kertoi Demeterille, että virratessaan maan alla hän oli nähnyt tämän tyttären surullisena Haadeen kuningattarena.

Arethusa esiintyi usein Syrakusalaisissa kolikoissa, joissa hänet kuvattiin nuoreksi neidoksi, jolla oli verkko hiuksissaan ja delfiinejä päänsä ympärillä.

Hesperidi
---------

Arethusa oli myös nimi yhdelle hesperideistä.

Lähteet
-------

1. ↑  Vergilius: *Georgica* iv.333–356 (engl. käännös).
2. ↑  Ovidius: *Muodonmuutoksia* v.572–641 (engl.käännös).
3. ↑  Pausanias: *Periegesis tes Hellados* ('Kreikan kuvaus') 5.7.3 (engl. käännös)
4. ↑  Ovidius: *Muodonmuutoksia* v.409–424 (engl.käännös).
5. ↑  Ovidius: *Muodonmuutoksia* v.487–508 (engl.käännös).
6. ↑  Apollodoros: *Bibliotheke* ('Kirjasto') 2.5.11 (engl. käännös).

Aiheesta muualla
----------------

* Kuvia tai muita tiedostoja aiheesta **Arethusa** Wikimedia Commonsissa
**Abeyadanan temppeli** on buddhalainen temppeli Paganin kaupungissa Myanmarissa. Se on saanut nimensä Paganin kuningas Kyanzitthan vaimo Abeyadanan mukaan.

Temppeli
--------

Bodhisattvaa esittävä seinämaalaus.
Abeyadanan temppeli sijaitsee Paganin (nyk. *Bagan*) kaupungissa Myanmarissa eli Burmassa. Vastapäätä temppeliä on Nagayonin pagoda. Temppeli muistuttaa pääosiltaan Nagayonia. Toisin kuin Nagayonilla, Abeyadanan temppeliin kuuluu kuitenkin stupa. Nagayonilla on stupan sijaan sikhara. Temppelin huomattavin patsas esittää Buddhaa *bhumisparsa mudra* -asennossa. Patsaan molemmilla puolilla on pienemmät Buddhan seuraajien patsaat, jotka saattavat esittää Mogallanaa ja Sariputtaa. Temppelin salin seiniä on koristeltu Jataka-kertomuksen aiheilla. Muita sisäseinien aiheita ovat mahajana-buddhalaiset aiheet, kuten esimerkiksi bodhisattvat, Buddhaa palvova Brahma, Garuda ja Nandi. Salin ulkoseinä on sen sijaan koristeltu konservatiivisempaan theravada-buddhalaiseen tyyliin, jonka aiheita ovat tarat ja bodhisattvat.

Historia
--------

Abeyadanan temppelin rakennuttajaksi on usein esitetty Paganin kuningas Kyanzitthaa. 1100-luvulla hallinnut Kyanzittha tunnetaan myös esimerkiksi kuuluisamman Ananda-temppeli rakennuttajana. Temppelin viereinen Nagayon on rakennettu vuosina 1102–1103 ja Abeyadanan temppeli lienee rakennettu samoihin aikoihin.

Abeyadanan temppelissä on rakennuttamista myöhemmin tehty kaiverrus, jossa sen rakennuttajana mainitaan Abeyadana, jonka mukaan temppeliä on myöhemmin kutsuttu. Abeyadana oli Kyanzitthan päävaimo. Tarinan mukaan temppeli rakennettiin paikalle, jolla Abeyadana odotti Kyanzitthaa tämän paettua kuningas Sawlua.

Lähteet
-------

1. 1 2 3 4  John N. Miksic: *Historical Dictionary of Ancient Southeast Asia*, s. 2-3. The Scarecrow Press, 2007. ISBN 978-0-8108-5522-9. (englanniksi)
2. ↑  Marja-Leena Heikkilä-Horn: "Pagan", *Kaakkois-Aasian historia*. Gaudeamus, 2020. ISBN 978-952-345-605-1.
**Jäämä** tarkoittaa elimistöön jäänyttä yhdistettä, joka on joko hajoamatonta tai myrkyllistä. Jäämiä voi saada esimerkiksi elintarvikkeista. Euroopan unionin alueella jäsenvaltiot sopivat yhteisesti, mistä elintarvikkeista näytteet otetaan sekä niihin liittyvät näytemäärät ja analyysistä tutkittavat yhdisteet (jokainen valtio laatii myös oman tarkennetun valvontasuunnitelman). Kasvinsuojeluainejäämien tutkimisessa käytetään enimmäismäärää eli MRL:ää (engl. *Maximum Residue Level*), mikä tarkoittaa turvallisuusrajan asettamista turvalliseksi kuluttajalle, mutta samalla huomioidaan hyvän maatalouskäytännön eli GAP:in (engl. *Good Agricultural Practices*) mukainen tuotannon kannattavuus sekä tarve suojeluaineelle käytännössä. Lihantuottajat ja -jalostamot, teurastamot sekä tutkimuslaboratoriot tutkivat lihan sisältämät antibioottijäämät kuivahauteella, jonka toiminta perustuu *Bacillus stearothermophilus*-bakteerin kasvun hidastamiseen (pieni bakteerikanta ja ei bakteerijätösten aiheuttamaa värinmuutosta; riittävästi antibiootteja).

Lähteet
-------

1. 1 2  Turunen, Seppo: *Biologia: Ihminen*, s. 180. 5.–7. painos. WSOY, 2007. ISBN 978-951-0-29701-8.
2. ↑  Kasvinsuojeluaineiden jäämät ruoassa – riskiruokaa? *Artikkelit*.  6.6.2019. Turvallisuus- ja kemikaalivirasto (Tukes). Viitattu 17.1.2020.
3. ↑  Suomessa viljellään puhdasta ruokaa *Ruokafakta*. Luonnonvarakeskus (Luke).  Arkistoitu 1.3.2021. Viitattu 17.1.2020.
4. ↑  Kasvinsuojeluainejäämät *Elintarvikeala*. Ruokavirasto. Viitattu 17.1.2020.
5. ↑  A Scheme and Training Manual on Good Agricultural Practices (GAP) for Fruits and Vegetables (PDF) *Volume 1: The Scheme -Standard and Implementation Infrastructure*.  2016. Bangkok:  The Food and Agriculture Organization of the United Nations. Viitattu 17.1.2020. (englanniksi)
6. ↑  PremiTest-pikatesti antibioottijäämille *Tuoteluettelo*. Mediq. Viitattu 17.1.2020.
**Abgarus VII** (k. 116?) oli Eufratin yläjuoksulla sijainneen Osroenen kuningaskunnan hallitsija vuosina 109–116. Tiedot hänen kaudestaan ovat vähäisiä ja epäselviä.

Erään lähteen mukaan Abgarus osti kuningaskunnan Parthialta suurella summalla vuonna 109. Viisi vuotta myöhemmin Rooman keisari Trajanus saapui Antiokiaan johtaakseen sotaretkeä Parthiaa vastaan. Abgarus lähetti Trajanukselle lahjoja ja tarjosi liittolaissopimusta Rooman ja Osroenen välille. Trajanus vieraili Osroenen pääkaupungissa Edessassa, missä häntä viihdytti muun muassa Abgaruksen poika Arbandes. Dio Cassiuksen mukaan Trajanus piti kovasti hänestä ja päätti lopulta antaa Osroenen säilyttää itsenäisyytensä.

Trajanuksen johtama Rooman armeija valtasi nopeasti Mesopotamian, mutta vuonna 116 parthialaiset kapinoivat roomalaisia vastaan. Useiden kaupunkien roomalaisten varuskuntien sotilaat surmattiin tai ajettiin pois. Pian myös Osroene nousi roomalaisia vastaan. Trajanuksen kenraali Lusius Quietus valtasi kuitenkin Edessan ja salli sen ryöstämisen ja polttamisen. Abgarus sai ilmeisesti surmansa levottomuuksissa.

Lähteet
-------

* J. B. Segal: *Edessa 'the Blessed City'*. Gorgias Press LLC, 2005. ISBN 1593330596. (englanniksi)
* Warwick Ball: *Rome in the East: the transformation of an empire*. Routledge, 2000. ISBN 0415113768. (englanniksi)
* Julian Bennett: *Trajan: Optimus Princeps*. Indiana University Press, 2001. ISBN 0-253-21435-1. (englanniksi)

### Viitteet

1. 1 2  Segal s. 13
2. 1 2 3  Ball s. 90
3. ↑  Segal s. 12–13
4. ↑  Bennett s. 196
**Aberffraw** on kylä ja kunta (*community*) Angleseyn saarella Walesissa. Paikka oli historiallisesti Gwyneddin hallitsijoiden keskus. Nykyisin paikalla on pieni kylä, jonka asukasluku oli vuonna 2011 620.

Maantiede
---------

Aberffraw sijaitsee Walesiin kuuluvan Angleseyn saaren lounaisosassa Ffraw-joen estuaarilla. Joki laskee mereen muodostaen Aberffrawlahden. Aberffraw’n nimi viittaa paikkaan joen suulla (*Aber*) ja samaan tapaan nimetyt paikat ovat yleisiä myös muualla Walesissa, Bretagnessa ja Skotlannissa.

Historia
--------

Pyhän Beunon kirkko.
Arkeologisten löydösten perusteella nykyisen Aberffraw’n paikkeille rakennettiin roomalainen linnoitus ensimmäisellä vuosisadalla ajanlaskun alun jälkeen. Roomalaiset olivat tehneet sotaretken Angleseylle Paulinuksen johdolla vuonna 60 jaa. ja itse linnoitus lienee rakennettu Britannian kuvernööri Agricolan kaudella. Paikkaa jälleenlinnoitettiin roomalaisajan jälkeen 400- tai 500-luvuilla. Jälleenlinnoittaminen on saattanut liittyä Gwyneddin hovin perustamiseen. Alueen hallitsijoiden perimätiedon mukaan he polveutuivat 400-luvulla eläneestä Cunedda fab Edernistä. Kuninkaallinen keskus paikasta oli tullut joka tapauksessa viimeistään 600-luvulla. Aberffraw ei ollut kuitenkaan paikallisten hallitsijoiden ainut keskus, vaan kuninkaat hallitsivat usein useista eri paikoista käsin.

Aberffraw’n lähellä sijaitsevalta Llangadwaladrin kirkolta on löydetty latinaksi kirjoitettu viittaus vuonna 625 kuolleeseen kuningas Cadfaniin ja itse kirkko on nimetty hänen poikansa Cadwaladrin mukaan. Aberffraw oli Gwyneddin pääkaupunki tai yksi pääkaupungeista myös kuningaskunnan niin sanotun toisen dynastian kaudella vuodesta 825. Kuningas Gruffudd ap Cynanin tai Owain Gwyneddin kaudella paikalle rakennettiin romaaniseen tyyliin tehty kivikirkko. Kirkon kivitöitä on pidetty yhtenä parhaiten säilyneistä esimerkeistä kyseisen kauden ajan Walesista. Englannin kuningas Edvard I kukisti viimeisen Gwyneddin paikallisen kuninkaan Llywelyn ap Gruffuddin vuonna 1282. Llywelynin kuoleman jälkeen monet paikan rakennuksista purettiin. Nykyisin paikalla on pieni kylä.

Väestö
------

Aberffraw’n asukasluku oli vuoden 2011 väestönlaskennan mukaan 620. Samana vuonna 67,5 % alueen asukkaista ilmoitti osaavansa kymriä.

Lähteet
-------

1. 1 2 3  John T. Koch: *Celtic Culture - A Historical Encyclopedia*, s. 1-4. Volume I A–Celti. ABC-CLIO, 2006. ISBN 1-85109-445-8. (englanniksi)
2. ↑  Aberffraw Parish - Local Area Report Office for National Statistics. Viitattu 14.1.2019. (englanniksi)
3. ↑  2011 Census results by Community Welsh Language Commissioner.  Arkistoitu 14.9.2017. Viitattu 14.1.2019. (englanniksi)

Aiheesta muualla
----------------

* Kuvia tai muita tiedostoja aiheesta **Aberffraw** Wikimedia Commonsissa
**Pyhän haudan kirkko** (kreik. Μετόχι Παναγίου Τάφου, *Metóchi Panagíou Táfou*) tai **Pyhien palkattaparantajien kirkko** (Ναός Αγίων Αναργύρων Κολοκυνθοί, *Naós Agíon Anargýron Kolokynthoí*) on jälkibysanttilainen ortodoksinen kirkko Ateenassa Kreikassa.

Pyhän haudan kirkon vanhempaa osaa.
Pyhän haudan kirkon nuorempaa osaa.
Kirkko on rakennettu noin vuonna 1600. Sen paikalla on ollut varhaisempi, 500-luvulla rakennettu kirkko. Se puolestaan oli rakennettu antiikin aikaisen Afroditelle omistetun temppelin paikalle. Bysanttilaisella ajalla paikka oli Palaiologos-suvun hautapaikkana kaupungissa. Kirkko muutettiin vuonna 1651 osaksi luostaria. Alun perin se on ollut omistettu Pyhille Palkattaparantajille (*Ágioi Anárgyroi*). Kirkon lisänimi Kolokynthoí viittaa luostarin perustajaan Dimítrios Kolokýnthikseen. Luostari oli alun perin nunnaluostari ja vuodesta 1700 lähtien munkkiluostari.

Vuodesta 1760 lähtien kirkko on ollut Jerusalemin patriarkaatin omistuksessa ja se toimii Jerusalemissa sijaitsevan Pyhän haudan kirkon *metokhion*-kirkkona eli eräänlaisena edustustokirkkona Ateenassa. Luostarin keljat toimivat edustuston asuintiloina vuoteen 1858 saakka, jolloin lähellä sijaitseva erillinen Pyhän haudan eksarkaatin edustustorakennus valmistui. Kirkko kunnostettiin vuonna 1858 sekä vuosina 1972–1973.

Kirkko sijaitsee Prytaneíou- ja Erechthéos-katujen kulmauksessa Plákan vanhassakaupungissa Akropolis-kukkulan pohjoispuolella. Arkkitehtuuriltaan kirkko on yksilaivainen tynnyriholvattu kirkko. Sen arkkitehtuuri on saanut vaikutteita ajan osmaniarkkitehtuurista. Nykyisen muotonsa kirkko sai vuoden 1858 kunnostusten yhteydessä.

Pyhän haudan kirkko on keskeisessä osassa vuosittaista pääsiäisenviettoa Ateenassa. Jerusalemin Pyhän haudan kirkossa syttynyt Pyhä tuli tuodaan pääsiäisyönä lentokoneella Ateenaan ja edelleen kirkkoon, missä se jaetaan edelleen ihmisten kynttilöihin. Toinen merkittävä tapahtuma on Kristuksen hautakuvan saatto edellisenä päivänä eli Suuren viikon perjantaina (pitkäperjantaina) pitkin Plákan katuja.

Lähteet
-------

1. 1 2 3 4 5  Churches in Athens: Agii Anargyri Kolokinthi *Athens Info Guide*. Viitattu 9.12.2016.
2. 1 2 3  Ι. Ν. Αγίων Αναργύρων (Μετόχι Παναγίου Τάφου) *Ιερά Αρχιεπισκοπή Αθηνών*. Viitattu 9.12.2016.
3. ↑  Plaka *10best.com*. USA Today. Viitattu 9.12.2016.

Aiheesta muualla
----------------

* Kuvia tai muita tiedostoja aiheesta **Pyhän haudan kirkko** Wikimedia Commonsissa
**Työväen laulukirja** on suomalainen työväenlaulujen kokoelma, joka ensimmäistä kertaa ilmestyi vuonna 1900. Sen jälkeen teoksesta on julkaistu lukuisia uusia ja laajennettuja versioita, joista viimeisin on vuodelta 2013. Kirja oli suosittu erityisesti 1900-luvun alkuvuosikymmeninä, vuoteen 1920 mennessä sitä oli painettu jo yli 200 000 kappaletta.

*Työväen laulukirjan* ensimmäinen painos oli 15-sivuinen vihkonen, jonka oli koonnut ja kustantanut ilmeisesti helsinkiläinen nimimerkki Eero S. Sama vihkonen ilmestyi uudelleen kotkalaisen Reino Drockilan kustantamana 1903 ja samana vuonna siitä julkaistiin myös ensimmäinen amerikansuomalainen painos Massachusettsin Worchesterissa. Myöhempiä painoksia ovat kustantaneet muun muassa Työväen Kirjapaino Oy, amerikansuomalainen Työmies-kirjapaino sekä Suomen Sosialidemokraattinen Puolue. Toimittajina ovat olleen muun muassa Kaarle Lehtinen ja Eemeli Kunnas.

Kirjan viimeisin uusintapainos on ilmestynyt vuonna 2013 Suomen Työväen Musiikkiliton kustantamana. Se pohjautuu F-Musiikin vuonna 2007 julkaisemaan painokseen, jonka on toimittanut Virpi Kari. Teoksessa on mukana 1900-luvun alkupuolen työväenlaulujen lisäksi muun muassa 1960–1970-lukujen poliittisen laululiikkeen tunnetuksi tekemiä kappaleita. Sanoitusten lisäksi kirja sisältää nuotit ja sointumerkit, laulujen historiikkia sekä valokuvia.

Lähteet
-------

* Suomen kansallisbibliografia Fennica (Arkistoitu – Internet Archive)

### Viitteet

1. ↑  Gronow, Pekka: *Laulukirja: Työväenlauluja kahdeksalta vuosikymmeneltä*, s. 13–14. Tammi 1973.
2. ↑  Työväen laulukirjasta uusintapainos  25.4.2013. Suomen Työväen Musiikkiliitto. Viitattu 1.5.2012.
**Myyttikritiikki** tai **mytologinen kritiikki** (englanniksi *myth criticism* tai *mythological criticism*) on taiteen kriittiseen tarkasteluun soveltuva väline.

Mytologinen kritiikki perustuu uskonnollisuuden ja "pyhän" käsitteen laajempaan kontekstiin erityisesti yksilöpsykologisessa mielessä. Se tutkii, miten taide pureutuu alitajuntaan ja näkee pyhyyden erityisissä myyteissä ja rituaaleissa, salaperäisyydessä, sankaruudessa ja myös sankarihahmoissa. 

Myyttikritiikin juurien katsotaan olevan Carl Jungin ja Mircea Eliaden teorioissa uskonnollisuuden ja psykologian yhteydestä. Nykyisiin myyttikriitikoihin luetaan esimerkiksi James Fraser sekä Claude Lévi-Strauss.

Myyttikritiikki käsittelee usein amerikkalaiseen elokuvaan kohdistuvaa tutkimusta. Eräät tutkijat  katsovat, että elokuvan uskonnollista sisältöä voidaan käsitellä kolmella tavalla: teologisesti, myyttisesti ja aatteellisesti. Teologinen tapa tutkii heidän käsityksensä mukaan elokuvan ihmisen suhdetta juutalais-kristilliseen Jumalaan ja siihen liittyen synnin ja anteeksiannon käsitteitä. Ideologinen tapa taas miettii elokuvan uskonnon yhteiskunnallisia vaikutuksia.

Lähteet
-------

1. ↑
2. ↑

Estetiikka ja taidefilosofia

|  |  |
| --- | --- |
| Aiheet | 
* Taidekäsitys
* Estetismi
* Esteettinen arvostelma
* Esteettinen kontemplaatio
* Esteettinen relativismi
* Maku
* Tyyli

 |
| Estetiikan teoriat | 
* Imitaatio
* Institutionaalinen taideteoria
* Mimesis
* Reseptioestetiikka
* Symptomaattinen taideteoria

 |
| Esteettiset kategoriat | 
* Kauneus
* Ylevä
* Pittoreski

 |
| Sovellettu estetiikka | 
* Clauden lasi
* Musiikkifilosofia
* Myyttikritiikki
* Ympäristöestetiikka
* Taidepsykologia

 |
| Taidefilosofit | 
* Alexander Gottlieb Baumgarten
* Arthur Danto
* George Dickie
* Nelson Goodman
* Hegel
* Yrjö Hirn
* Immanuel Kant
* Aarne Kinnunen
* Wilhelm Worringer

 |
| Artikkeleita aiheesta | 
* Abjektio
* Aihe
* Alkuperäisyys
* Appropriaatio
* Arvostelu
* Autenttisuus
* Arvostelija
* Esittävä taide
* Formalismi
* Kertomus
* Kitsch
* *Korkeasta tyylistä*
* Motiivi
* Pastissi
* Pastoraali
* Representaatio
* Reproduktio
* Samastuminen
* Taidemaailma
* Taidetta taiteen vuoksi

 |
**Skew Siskin** on saksalainen hard rock -yhtye, joka perustettiin Berliinissä vuonna 1990. Yhtye on tehnyt kuusi albumia ja omien kiertueiden lisäksi ollut lämmittelijänä muun muassa Motörheadille, Alice Cooperille ja Saxonille.

Historia
--------

Kitristi Jim Voxx perusti Skew Siskinin vuonna 1990 löydettyään laulaja Nina C. Alicen. Yhtyeen nimi Skiw Siskin tarkoittaa "outoa lintua". Vuonna 1992 yhtye teki basisti Jogi Rautenbergin ja rumpali Nik Terryn kanssa debyyttialbumin Skew Siskin. Seuraavana vuonna se esiintyi yhdessä Acceptin ja Sargant Furyn kanssa, ja toimii Motörheadin lämmittelijänä. 

Vuonna 1996 yhtye tekee albumit Voices From The War ja Electric Chair Music uuden rumpalin, Crash Clickin kanssa. Parin vuoden kuluttua yhtye on Motörheadin Euroopan ja Alice Cooperin Saksan kierueilla lämmittelijänä. Neljäs albumi, What The Hell, julkaistiin vuonna 1999.

Viidennen albumin Album Of The Year aikaan yhtyeellä oli vaikeuksia rumpalin kanssa. Lopulta levyllä soittaa Stefan Schwartzmann salanimellä Damien ennen siirtymistään Helloweeniin ja levy julkaistaan loppuvuodesta 2003. Yhtye jää tauolle Voxxin perheessä tapahtuneen tragedian vuoksi.

Yhtye tekee paluun vuonna 2005 basisti Henning Menken ja rumpali Randy Blackin kanssa. Yhtyeen on kuitenkin jäätävä jälleen tauolle laulajan sairastuttua ja vasta vuoden 2006 loppupuolella he alkavat työstää uutta albumia Peace Breaker. Yhtyeen kuudes albumi julkaistiin 14. syyskuuta vuonna 2007.

Diskografia
-----------

|  |
| --- |
| Studioalbumit
* *Skew Siskin (albumi)*  (1992)
* *Voices From The War*  (1996)
* *Electric Chair Music*  (1996)
* *What The Hell (albumi)*  (1999)
* *Album Of The Year*  (2003)
* *Peace Breaker*  (2007)

Lähteet
1. 1 2 3 4  Skew Siskin – laut.de – Band *laut.de*. Viitattu 25.6.2019. (saksaksi)
2. ↑  Metal Sludge: 20 Questions with Nina C. Alice, 10/21/03 | Metal Sludge *metalsludge.tv*. Viitattu 25.6.2019. (englanniksi)
3. ↑  SKEW SISKIN: What The Hell *Soundi.fi*. Viitattu 25.6.2019.
4. 1 2  Skew Siskin - Biography - Metal Storm *www.metalstorm.net*. Viitattu 25.6.2019.
5. ↑  Skew Siskin CD review *vampster.com*.  13.3.2008. Viitattu 25.6.2019.

Aiheesta muualla
* Kuvia tai muita tiedostoja aiheesta **Skew Siskin** Wikimedia Commonsissa

* Yhtyeen kotisivut
 |
**Opiskelijakulttuurimuseo** (aiemmin **Polyteekkarimuseo**) on Suomen vanhin opiskelijoiden kulttuurihistoriaa esittelevä museo. Museo esittelee kolmen Aalto-yliopiston alan – tekniikan, kauppatieteiden ja taiteen – opiskelijakulttuureja ja niiden historiaa. Museota ylläpitää Aalto-yliopiston ylioppilaskunta, jonka taidekokoelmaa näyttelyissä myös esitellään.

Museosta vastaa ylioppilaskunnan arkistonhoitaja museonjohtajana ja museon intendentti sekä hänen johtamansa museojaosto. Opiskelijakulttuurimuseo on Unescon alaisen Kansainvälisen museoneuvoston jäsen.

Historia
--------

Polyteekkarimuseo aloitti toimintansa vuonna 1958 Helsingissä Vanhalla Polilla osoitteessa Lönnrotinkatu 29, josta se siirtyi Otaniemeen 1990-luvun alussa. Vuoden 2018 lopussa museo sulkeutui remontin takia, mutta avasi ovensa jälleen syksyllä 2021. Samalla museon nimi muuttui Opiskelijakulttuurimuseoksi, ja se alkoi esitellä teekkarikulttuurin lisäksi myös kauppatieteiden ja taiteen opiskelijakulttuureja. Uudistuksen tavoitteena oli luoda yhteenkuuluvuuden tunnetta yliopiston sisällä. Hanketta myös vastustettiin, mutta AYY vakuutti, että uudistus ei ole keneltäkään pois.

Lähteet
-------

1. ↑  Uudenmaan museo-opasView and modify data on Wikidata. Tieto on haettu Wikidatasta.
2. ↑  Polyteekkarimuseo *polyteekkarimuseo.fi*.  Arkistoitu 3.6.2021. Viitattu 12.2.2022.
3. ↑  Opiskelijakulttuurimuseo on avattu  27.9.2021. Aalto-yliopiston ylioppilaskunta. Viitattu 12.2.2022.
4. ↑  Rönnqvist, Katariina: Mitä tapahtui polyteekkareille?  *TEK*, 2021, nro 5, s. 9.  Tekniikan akateemiset TEK. Artikkelin verkkoversio. Viitattu 12.2.2022.
5. ↑  Ranta, Martti: Otaniemen Polyteekkarimuseo on nyt Opiskelijakulttuurimuseo – "Luo Aaltoon yhteenkuuluvuutta" *Tekniikka & Talous*.  21.6.2021. Viitattu 12.2.2022.


|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Opiskelijakulttuurimuseo (Q11888594)ohje |
| --- |
|  |
| esiintymä kohteesta | museo |
|  |
| valtio | Suomi |
|  |
| sijaitsee hallinnollisessa yksikössä | Espoo |
|  |
| sijainti | Otaniemi |
|  |
| katuosoite | Jämeräntaival 3 A, 02150 Espoo |
|  |
| koordinaatit | 60°11′16″N 24°50′15″E﻿ / ﻿60.18786°N 24.8375°E﻿ / 60.18786; 24.8375 |
|  |
|  |

 |
**Komisario Morse** on brittiläinen televisiosarja, joka kertoo brittiläisen Colin Dexterin luomasta poliisista nimeltä Komisario Morse. Sarjaa tehtiin 33 jaksoa, joiden pituus oli sata minuuttia.

Sarjan viehätys perustui sen taitavasti tyypiteltyihin henkilöhahmoihin, eikä vauhdikkaaseen toimintaan tai oveliin juonenkäänteisiin. Päähenkilö, komisario Morse, joi liikaa, ajoi punaisella Jaguarilla eikä kestänyt veren näkemistä.

Morsea näytteli John Thaw ja hänen lähintä alaistaan Lewisiä Kevin Whately. Monet myöhemmin kuuluisiksi tulleet näyttelijät esiintyivät sarjan alkupään jaksoissa. Näihin kuuluvat Amanda Burton, Philip Middlemiss, Martin Clunes, Charlotte Coleman ja Elizabeth Hurley. Vanhemmat tähdet vierailivat usein roistojen rooleissa.

Sarjan musiikki on Barrington Pheloungin säveltämää. Tunnusmusiikin alkusävelet sisältävät Morsen nimen morseaakkosilla. Sanaristikoita rakastava säveltäjä piilotti musiikkiin myös muita vihjeitä.

Sarjan viimeistä jaksoa seurasi Britanniassa noin 13 miljoonaa katsojaa. Kaikkiaan sarjalla laskettiin olevan miljardi katsojaa 200 maassa.

Sarja sai parhaan draamasarjan BAFTA-palkinnon 1992 ja 1993 (oltuaan ehdokkaana myös 1990 ja 1991) ja katsojien erikoispalkinnon 2001. John Thaw sai komisarion roolistaan kaksi BAFTA-palkintoa (1990 ja 1993), ja oli ehdokkaana myös 1991 ja 1992. Sarjan äänet palkittiin 1992, ja muita ehdokkuuksia oli kuusi kappaletta 1990-luvun alkuvuosina.

Lähteet
-------

1. 1 2  John Thaw Is Dead at 60; Played TV's Inspector Morse *NY Times*.  2002. Viitattu 20.5.2017.
2. 1 2  Morse marks 20th birthday *The Oxford Times*.  2007. Viitattu 20.5.2017.
3. ↑  Kim Smith: Cracking The Code – The Composer Behind Morse *Essex Life & Countryside / Crime 4u*.  2001.  Arkistoitu 7.10.2016. Viitattu 21.5.2017.
4. ↑  BAFTA Awards Search: Inspector Morse *BAFTA*. Viitattu 21.5.2017.
| Ski Slope No. 3 |
| --- |
| Paikkakunta: | Japani Mikuni, Yuzawa,Japani |
| Talviurheilukeskus: | Naeban laskettelukeskus |
| Vuori: | Takenokoyama |
| Rinneluokitus: | Punainen |
| Pituus: | 610 m |
| Maksimijyrkkyys: | 20° |
| Keskijyrkkyys: | 16° |
| Hissi |
| Hissi: | High-Speed Lift No. 8 |
| Tyyppi: | 4-hengen tuolihissi |
| Miehet |
| Pujottelu |
| Lähtö: | 1 125 m |
| Maali: | 925 m |
| Korkeusero: | 200 m |
| 1. MC-kilpailu: | 14.2.2016 |

**Ski Slope No. 3** on laskettelurinne Naeban laskettelukeskuksessa Yuzawassa Niigatan prefektuurissa Japanissa.

Ski Slope No. 3 -rinteellä järjestettiin ensimmäistä kertaa alppihiihdon maailmancupin kilpailut vuonna 2016, miesten suurpujottelun maailmancupin kilpailuissa vuosina 2016 ja 2020 rinne toimi alaosana Men’s Riesen Slalom Trail -rinteelle.

Lähteet
-------

* Naeba Ski Resort princehotels.com (englanniksi)
* Naeba Ski Resort map princehotels.com (englanniksi)
* Results – Naeba fis-ski.com (englanniksi)

Alppihiihdon maailmancupin rinteetAdelboden: Chuenisbärgli | Alta Badia: Gran Risa | Beaver Creek: Birds of Prey | Bormio: Stelvio | Garmisch-Partenkirchen: Gudiberg, Kandahar | Kitzbühel: Ganslern, Streif  
Val Gardena: Saslong | Wengen: Jungfrau / Männlichen, Lauberhorn
**Opiskeluterveydenhuollon** palvelut on tarkoitettu lukioiden, ammatillista peruskoulutusta antavien oppilaitosten, ammattikorkeakoulujen sekä yliopistojen opiskelijoille. 

Opiskeluterveydenhuoltoon kuuluvat

> 
> * opiskelijoiden terveyden ja opiskelukyvyn edistäminen
> * opiskeluympäristön terveellisyyden ja turvallisuuden sekä opiskeluyhteisön hyvinvoinnin turvaaminen ja parantaminen
> * terveyden- ja sairaanhoitopalvelut, joihin sisältyvät mielenterveyshäiriöiden ja päihdeongelmien varhainen toteaminen, hoito ja jatkohoitoon ohjaus sekä seksuaaliterveyttä edistävät palvelut ja suun terveydenhuollon palvelut
> * opiskelijan erityisen tuen ja tutkimuksen tarpeen varhainen tunnistaminen ja tarvittaessa tutkimuksiin ja hoitoon ohjaaminen sekä psykoterapiaan ohjaamisen edellyttämä hoito ja lausunto
> 
> 
> 

Opiskeluterveydenhuollon toiminasta säädetään terveydenhuoltolaissa (1326/2010) ja laissa korkeakouluopiskelijoiden opiskeluterveydenhuollosta (695/2019). Valtionneuvosto on antanut lisäksi asetuksen neuvolatoiminnasta, koulu- ja opiskeluterveydenhuollosta sekä lasten ja nuorten ehkäisevästä suun terveydenhuollosta.

Opiskeluterveydenhuollossa työskentelee terveydenhoitajia, lääkäreitä, psykologeja, psykiatrisia sairaanhoitajia sekä muuta hoito- ja toimistohenkilöstöä.

Kunnat järjestävät alueensa lukioiden ja ammatillisten oppilaitosten opiskeluterveyenhuollon osana perusterveydenhuoltoa. Alle 18-vuotialle opiskeluterveydenhuolto on ilmaista sekä myös ennaltaehkäisevä tervydenhuolto on kaikille ilmaista. Ammattikorkeakoulujen ja yliopistojen opiskeluterveydenhuollon järjestää Kansaneläkelaitos (Kela) ja Ylioppilaiden terveydenhoitosäätiö (YTHS) tuottaa palvelut koko maassa. Korkeakouluopiskelijat maksavat Kelalle vuosittain terveydenhoitomaksun.

Lähteet
-------

1. 1 2  Opiskeluterveydenhuolto - THL *Terveyden ja hyvinvoinnin laitos*. Viitattu 1.2.2022.
2. 1 2  Opiskeluterveydenhuolto *Sosiaali- ja terveysministeriö*. Viitattu 1.2.2022.
3. ↑  Terveydenhuoltolaki *Finlex*.  1.5.2011. Oikeusministeriö. Viitattu 1.2.2022.
4. ↑  Laki korkeakouluopiskelijoiden opiskeluterveydenhuollosta *Finlex*.  17.5.2019. Oikeusministeriö. Viitattu 1.2.2022.
5. ↑  Valtioneuvoston asetus neuvolatoiminnasta, koulu- ja opiskeluterveydenhuollosta sekä lasten ja nuorten ehkäisevästä suun terveydenhuollosta *Finlex*.  6.4.2011. Oikeusministeriö. Viitattu 1.2.2022.